Document ID: 32014D0391

ODLUKA KOMISIJE
оd 23. lipnja 2014.
o utvrđivanju ekoloških mjerila za dodjelu znaka za okoliš EU-a za madrace
(priopćeno pod brojem dokumenta C(2014) 4083)
(Tekst značajan za EGP)
(2014/391/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 66/2010 Europskog parlamenta i Vijeća od 25. studenog 2009. o znaku za okoliš EU-a (1), a posebno njezin članak 8. stavak 2.,
nakon savjetovanja s Odborom Europske unije za znak za okoliš,
budući da:
(1)
U skladu s Uredbom (EZ) br. 66/2010 znak za okoliš EU-a može se dodijeliti proizvodima koji imaju smanjen utjecaj na okoliš tijekom cijelog životnog ciklusa.
(2)
Uredbom (EZ) br. 66/2010 predviđa se određivanje posebnih mjerila za dodjelu znaka za okoliš EU-a po skupinama proizvoda.
(3)
Odlukom Komisije 2009/598/EZ (2) utvrđena su ekološka mjerila i s njima povezani zahtjevi u pogledu procjene i verifikacije za madrace, koji su na snazi do 30. lipnja 2014.
(4)
Kako bi se bolje odrazilo sadašnje stanje na tržištu za ovu skupinu proizvoda i uzele u obzir inovacije iz prethodnih godina, smatra se primjerenim izmijeniti područje primjene za skupinu proizvoda i utvrditi revidirana ekološka mjerila.
(5)
Nova mjerila te s njima povezani zahtjevi u pogledu procjene i verifikacije trebaju vrijediti četiri godine od datuma donošenja ove Odluke, uzimajući u obzir inovacijski ciklus za ovu skupinu proizvoda. Cilj ovih mjerila jest korištenje materijala proizvedenih na održiviji način (uzimajući u obzir pristup analize životnog ciklusa), ograničenje uporabe opasnih spojeva, razine opasnih ostataka i doprinosa madraca onečišćenju zraka u zatvorenim prostorima te promicanje trajnih i visokokvalitetnih proizvoda koje je lako popraviti i rastaviti.
(6)
Stoga Odluku 2009/598/EZ treba zamijeniti ovom Odlukom.
(7)
Proizvođačima čijim je proizvodima dodijeljen znak za okoliš EU-a za madrace prema mjerilima utvrđenima Odlukom 2009/598/EZ treba omogućiti prijelazno razdoblje kako bi imali dovoljno vremena za prilagodbu svojih proizvoda revidiranim mjerilima i zahtjevima.
(8)
Mjere predviđene u ovoj Odluci u skladu su s mišljenjem Odbora osnovanog na temelju članka 16. Uredbe (EZ) br. 66/2010.
DONIJELA JE OVU ODLUKU:
Članak 1.
1. Skupina proizvoda „madraci” obuhvaća proizvode koji se sastoje od platnene obloge ispunjene materijalima koja se može staviti na postojeću krevetnu konstrukciju ili koja je oblikovana i izvedena da bude samostojeća, a koji pružaju podlogu za spavanje ili odmaranje za uporabu u zatvorenim prostorima.
2. Ova skupina proizvoda ne obuhvaća drvene i tapecirane krevetne konstrukcije, zračne i vodene madrace, kao ni madrace razvrstane prema Direktivi Vijeća 93/42/EEZ (3).
Članak 2.
Za potrebe ove Odluke primjenjuju se sljedeće definicije:
1.
„madrac za dječji krevetić” znači madrac duljine do 1 400 mm;
2.
„odstranjiva tvar” znači tvar u kojoj razgradnja otopljenog organskog ugljika u roku od 28 dana iznosi 80 %, izmjereno jednom od sljedećih metoda ispitivanja: OECD 303A/B, ISO 11733;
3.
„inherentno biorazgradiva tvar” znači tvar u kojoj razgradnja otopljenog organskog ugljika u roku od 28 dana iznosi 70 %, odnosno potrošnja kisika ili proizvodnja ugljikovog dioksida u roku od 28 dana iznose 60 % teoretskog maksimuma, izmjereno jednom od sljedećih metoda ispitivanja: ISO 14593, OECD 302 A, ISO 9887, OECD 302 B, ISO 9888, OECD 302 C;
4.
„lako biorazgradiva tvar” znači tvar u kojoj razgradnja otopljenog organskog ugljika u roku od 28 dana iznosi 70 %, odnosno potrošnja kisika ili proizvodnja ugljikovog dioksida u roku od 28 dana iznose 60 % teoretskog maksimuma, izmjereno jednom od sljedećih metoda ispitivanja: OECD 301 A, ISO 7827, OECD 301 B, ISO 9439, OECD 301 C, OECD 301 D, ISO 10708, OECD 301 E, OECD 301 F, ISO 9408;
5.
„poluhlapivi organski spoj (PHOS)” znači svaki organski spoj koji se u koloni plinskog kromatografa eluira između n-heksadekana (isključeno) i n-dokosana (uključeno) i čije je vrelište otprilike veće od 287 oC, kada se mjerenja vrše kapilarnom kolonom obloženom s 5 % fenila/95 % metil-polisiloksana;
6.
„vrlo hlapljivi organski spoj (VHOS)” znači svaki organski spoj koji se u koloni plinskog kromatografa eluira prije n-heksana i čije je vrelište otprilike niže od 68 oC, kada se mjerenja vrše kapilarnom kolonom obloženom s 5 % fenila/95 % metil-polisiloksana;
7.
„hlapljivi organski spoj (HOS)” znači svaki organski spoj koji se u koloni plinskog kromatografa eluira između, i uključujući, n-heksana i n-heksadekana i čije je vrelište u rasponu od otprilike 68 oC do 287 oC, kada se mjerenja vrše kapilarnom kolonom obloženom s 5 % fenila/95 % metil-polisiloksana;
Članak 3.
Da bi mu bio dodijeljen znak za okoliš EU-a u skladu s Uredbom (EZ) br. 66/2010, proizvod mora pripadati skupini proizvoda „madraci” prema definiciji iz članka 1. ove Odluke i ispunjavati mjerila i s njima povezane zahtjeve u pogledu procjene i verifikacije koji su utvrđeni u Prilogu.
Članak 4.
Mjerila za skupinu proizvoda „madraci” te s njima povezani zahtjevi u pogledu procjene i verifikacije vrijede četiri godine od dana donošenja ove Odluke.
Članak 5.
Za administrativne potrebe skupini proizvoda „madraci” dodjeljuje se brojčana oznaka „014”.
Članak 6.
Odluka 2009/598/EZ stavlja se izvan snage.
Članak 7.
1. Odstupajući od članka 6., zahtjevi za znak za okoliš EU-a za proizvode koji su obuhvaćeni skupinom proizvoda „madraci”, koji su podneseni prije datuma donošenja ove Odluke, ocjenjuju se u skladu s uvjetima utvrđenima Odlukom 2009/598/EZ.
2. Zahtjevi za znak za okoliš EU-a za proizvode koji su obuhvaćeni skupinom proizvoda „madraci” podneseni u roku od dva mjeseca od dana donošenja ove Odluke mogu se temeljiti na mjerilima koja su utvrđena Odlukom 2009/598/EZ ili na mjerilima koja su utvrđena ovom Odlukom.
Ti zahtjevi ocjenjuju se u skladu s mjerilima na kojima su temeljeni.
3. Znakovi za okoliš EU-a dodijeljeni u skladu s mjerilima utvrđenima Odlukom 2009/598/EZ mogu se koristiti dvanaest mjeseci od dana donošenja ove Odluke.
Članak 8.
Ova je Odluka upućena državama članicama.
Sastavljeno u Bruxellesu 23. lipnja 2014.

Labels: 3
7
1
20